text: Tilbage hos sin gamle træner
  15 juli 2013 kl. 13.21
  Den tidligere Esbjerg-spiller Jan Kristiansen har skrevet kontrakt med FC Vestsjælland. Han vender dermed tilbage til Ove Pedersen, som han spillede under i Esbjerg.
  Jan Kristiansen, som senest har spillet for Brøndby, har skrevet kontrakt med FC Vestsjælland frem til nytår. Det bekræfter direktør hos FC Vestsjælland Gert Hansen over for TV2 ØST.
  - Vi havde egentlig brugt vores budget, men da vi havde chancen for at skrive under med en spiller som Jan Kristiansen, så slog vi til med det samme, siger Gert Hansen til TV2 ØST.
  Ind til videre løber kontrakten resten af året.
  - Det vigtigste var, at vi fik skrevet under med ham, men vi håber, at kontrakten bliver forlænget, siger Gert Hansen.
  FC Vestsjælland spiller søndag først kamp i Super Ligaen - mod Brøndby.
  